**PROPOZÍCIE**

**výtvarnej súťaže „Biblia tvojimi očami“**

**v školskom roku 2024/2025 – pre jednotlivcov, ktorí sa zapájajú mimo školu**

Katolícke pedagogické a katechetické centrum, n. o. (www.kpkc.sk) organizuje a zabezpečuje celoštátnu súťaž pod názvom **„Biblia tvojimi očami“.**

Súťaž je zameraná na zobrazenie biblického obsahu a jeho miesta v živote človeka a v dejinách ľudstva z pohľadu spoznávania Svätého písma. Cieľom je nápaditosť a originálnosť vnímania Biblie, nie kopírovanie výjavov z ilustrovaných Biblií.

**CIEĽ SÚŤAŽE:**

Privádzať deti, mladých a dospelých k poznávaniu Biblie, podnietiť väčší záujem o túto Knihu kníh a podporiť ich vo vnímaní Božieho konania na pozadí biblických dejín.

**TÉMA SÚŤAŽE: Pútnici nádeje v Božom slove**

**PREDMET SÚŤAŽE:**

**Ex 1-24, Evanjelium podľa Matúša, Žalm 23 alebo** akýkoľvek biblický text Starého alebo Nového zákona (podľa vlastného výberu), ktorý sa viaže k téme súťaže a je pre autora jej vystihujúcim vyjadrením. Môže ísť o spracovanie konkrétnej biblickej udalosti, jej aktualizácie na súčasnosť alebo o umelecké stvárnenie biblického verša/veršov, vzťahujúcich sa k téme.

**PODMIENKY SÚŤAŽE**

**Súťažné vekové kategórie:**

1. kategória: žiaci MŠ
2. kategória: žiaci ZŠ roč. 1. – 3.
3. kategória: žiaci ZŠ roč. 4. – 6. a príma 8- ročných gymnázií
4. kategória: žiaci Š roč. 7. – 9. a im zodpovedajúce ročníky 8- ročných gymnázií
5. kategória: študenti gymnáziá, SŠ, stredné odborné školy umelecké a im zodpovedajúce ročníky 8- ročných gymnázií
6. kategória:

a – žiaci špeciálnej školy pre žiakov s mentálnym postihom (označte variant mentálneho postihnutia A-B-C)

b – žiaci špeciálnej školy pre slabozrakých a nevidiacich žiakov

c – žiaci špeciálnej školy pre nepočujúcich žiakov

1. kategória: dospelí jednotlivci (pracujúci, vysokoškolskí študenti, alebo každý kto dovŕšil vek 18 rokov a nezapája sa prostredníctvom školy)

**Autor práce:**

Jednotlivec (nie kolektívne školské práce)

**Techniky výtvarných prác**:

* Plošné výtvarné formy: kresba, maľba, grafika, práca s materiálom a kombinácie uvedených výtvarných techník, digitálna grafika (digikresba, digimaľba).
* Možnosť využitia tradičných a netradičných výtvarných techník, či postupov v rámci spomenutých plošných výtvarných foriem.
* Nízky reliéf vytvorený prácou s materiálom je akceptovaný v podobe techniky koláže, lepenia, vrstvenia papiera.

**Formát prác**:

Výlučne originálny formát výkresov A4 alebo A3, ktoré sú dostupné v papiernictvách, vyššia gramáž týchto výkresov sa nevylučuje (nie obyčajné papiere alebo papier na rysovanie).

**Označenie prác:**

Každé výtvarné dielo musí obsahovať ***štítok autora*** - formulár na označenie práce zapojenej do súťaže (príloha č. 1 a 2), s kompletne vyplnenými požadovanými údajmi. Vyplňte ju **čitateľným paličkovýmpísmom**.

**Fixovanie práce:**

* Výtvarné práce vytvorené farebnými pastelkami sa nefixujú.
* Výtvarné práce, na ktoré bol použitý stierateľný výtvarný materiál: suchý pastel, ceruza, rudka, uhlík, resp. prašné výtvarné médiá je potrebné zafixovať fixatívom.
* Na zafixovanie práce možno použiť i bežný lak na vlasy, ktorý možno rozprášiť na ležato položený výkres zo vzdialenosti 15-30 cm. Treba počkať kým vrstva laku zaschne a jemne prejsť prstom po časti práce, či sa kresba rozmazáva alebo nie. Ak áno, fixovanie sa zopakuje. Nikdy prácu nefixujte z nízkej alebo tesnej vzdialenosti od výkresu, lebo sa zničí, zleje, pripadne ostanú fľaky po fixovaní.
* Za fixovanie výtvarnej práce sa nepovažuje uloženie práce do obalu, ten dielo s prašnou technikou ešte viac znehodnotí a rozmaže.

**Kritériá hodnotenia prác:**

a) **obsahová stránka** – stvárnenie biblického obsahu podľapredmetu súťaže (1, 2, 3, 4, 5 bodov). Práce, ktoré nebudú spĺňať obsahovú stránku, nebudú zaradené do súťaže.

 b) **umelecká stránka** (1, 2, 3, 4, 5 bodov)

Pri udeľovaní poradia ohodnotených prác sa neudeľuje ich viacnásobný počet (napr. dve prvé, druhé alebo tretie miesta).

**Do súťaže nebudú zaradené práce:**

* Práce vytvorené inou technikou.
* Reprodukcie, ktoré znamenajú verný odpis, t. j. odkreslenie alebo prekreslenie podstatnej časti diela iného autora výtvarnej práce, ilustrácie a pod.
* Práce vo formáte inom ako je A4 alebo A3.
* Výkresy olepené lepiacou páskou pre dosiahnutie zväčšenia efektu výkresu.
* Výkresy s paspartou (biele orámovanie za účelom zvýraznenia výtvarného diela). Za paspartu sa nepovažuje okraj, ktorý vznikne prirodzene pri netradičných výtvarných technikách.
* Výtvarné práce na obyčajnom papieri alebo na rysovacom papieri.
* Práce vo formáte A3, ktorý bol prelomený a zaslaný v obálke A4.
* Znehodnotené práce, ktoré neboli správne fixované, prípadne neboli vôbec fixované.

**Pokyny pre jednotlivcov**

Výtvarnú prácu **žiaka/študenta mimo školy, resp. dospelého**, **označenú *štítkom autora***na zadnej strane v pravom dolnom rohu(viď príloha) posielajte **na adresu organizátora: Katolícke pedagogické a katechetické centrum, n. o. Štefánikova 2, 058 01 Poprad** **do 16. 03. 2025.** Zásielku označte„Biblia tvojimi očami“. Prosíme o dodržanie termínu doručenia prác. Práce doručené po stanovenom termíne nebudú zaradené do hodnotenia. Výtvarné práce zaslané do súťaže sa naspäť nevracajú.

Výtvarná komisia, zriadená KPKC, n. o., práce vyhodnotí a určí poradie prvých troch súťažiacich v rámci stanovených kategórií. Autorom, ktorých práce sa umiestnia na 1., 2. a 3. mieste zašle KPKC, n. o. diplomy poštou.

**Zásady ochrany osobných údajov**

Dotknuté osoby svojou účasťou na výtvarnej súťaži berú na vedomie zásady ochrany osobných údajov „Zabezpečenie ochrany osobných údajov Katolíckou cirkvou v Slovenskej republike“ zverejnené na webstránke gdpr.kbs.sk. Spracovanie uvedených osobných údajov pri výtvarných prácach vykonajú všetky subjekty zapojené v organizácii predmetnej súťaže výlučne pre účely jej realizácie.

Svojou účasťou na súťaží berú dotknuté osoby na vedomie, že ich osobné údaje v rozsahu meno, priezvisko, ročník, škola, fotografie a videá zo súťaže môžu byť zverejnené na webových stránkach a iných propagačných materiáloch organizátorov súťaže. Poskytnuté osobné údaje môžu byť ďalej spracované na archivačné a štatistické účely. Osobné údaje spracúva prevádzkovateľ na základe zmluvnej požiadavky realizácie uvedenej súťaže.

Dotknuté osoby berú na vedomie, že majú právo požadovať od prevádzkovateľa prístup k poskytnutým osobným údajom, právo na opravu osobných údajov, právo na vymazanie osobných údajov, právo na obmedzenie spracúvania osobných údajov, právo namietať spracúvanie osobných údajov, právo na prenosnosť osobných údajov, právo podať návrh na začatie konania podľa Zákona 18/2018 Z. z. U prevádzkovateľa nedochádza k profilovaniu dotknutých osôb. Kontaktná osoba pre poskytovanie informácií dotknutým osobám je vždy uvedená na webovom sídle prevádzkovateľa. Spracúvanie poskytnutých osobných údajov môže prevádzkovateľ vykonávať aj prostredníctvom ďalšieho sprostredkovateľa. Osobné údaje nebudú poskytnuté iným, ako tu uvedeným príjemcom bez súhlasu dotknutých osôb*.* Zodpovedná osoba za spracovanie osobných údajov je Konferencia biskupov Slovenska, kapitulská 11, Bratislava.

Na Vaše zapojenie do súťaže sa tešia organizátori.

Katolícke pedagogické a katechetické centrum, n. o.

Diecézne katechetické úrady

Odborná komisia Biblickej olympiády

Kontaktná osoba: Mgr. Janka Mišendová
tel. kontakt: **0911 812 017**
Katolícke pedagogické a katechetické centrum, n. o.
poštová adresa: Štefánikova 2, 058 01 Poprad

**PRÍLOHA:**

**ŠTÍTOK AUTORA súťažiaceho mimo školy** - formulár na označenie práce zapojenej do súťaže

|  |  |
| --- | --- |
| **Meno a priezvisko autora**  |  |
| **Veková kategória****(zakrúžkujte)** | **1.** | **2.** | **3.** | **4.** | **5.** | **6.a****A - B - C** | **6.b** | **6.c** | **7.** |
| **Názov práce** |  |
| **Technika práce**  |  |
| **Označenie práce súradnicami zo Svätého písma** |  |
| **Adresa (ulica, číslo, mesto, psč)** |  |
| **Email** |  |
| **Farnosť** |  |
| **\*Diecéza / Eparchia** |  |
| **Podpis (v prípade neplnoletej osoby, podpis zákonného zástupcu)** |  |

\*(**v prípade Košickej arcidiecézy a Košickej eparchie napíšte celý názov, nie iba „Košická“!)**